Klop beurtkrag; word energie-slim met Solidariteit en KragDag se hulpgids | Maroela Media
‘n Hulpgids is vandag by die KragDag Ekspo bekendgestel wat huishoudings sal help om minder afhanklik van Eskom te maak. Foto: Thetechnoweb.weebly.com
Die vakbond Solidariteit het vandag in samewerking met die KragDag Ekspo ŉ nuttige selfhelpgids vir selfstandige energievoorsiening bekendgestel. Die doel van die gids is om kreatiewe oplossings aan die publiek te bied om sodoende minder afhanklik van Eskom se wankelrige kragvoorsiening te wees. Die gids is vandag op die eerste dag van die KragDag Ekspo buite Pretoria bekendgestel.
Wêreldwyd, en veral in Suid-Afrika, word mense genoop om alternatiewe energiebronne aan te wend om aan hul daaglikse energiebehoeftes te voldoen. Solidariteit se navorsing toon dat Eskom se elektrisiteitsvoorsiening vir die volgende paar jaar nog onder geweldige druk gaan wees, selfs al begin die Kusile- en Medupi-kragstasies krag lewer.
“Ons wil deur middel van die gids met werkbare oplossings en alternatiewe vorendag kom sodat ons lede sowel as die breër publiek teen kragonderbrekings beskerm kan wees. Huishoudings wat meer selfstandig in hul eie elektrisiteitbehoeftes voorsien, sal nie net meer verseker van elektrisiteit wees nie, maar sal ook die druk op die nasionale kragnetwerk verlig. Sodoende sal die voorkoms van beurtkrag afneem en die negatiewe effek daarvan op industrieë en die ekonomie verlig word,” sê Piet le Roux, hoof van die Solidariteit Navorsingsinstituut.
Hiermee ŉ paar van die belangrikste punte wat in die gids vervat is:
Vergelyk appels met appels. Voordat enige veranderinge aan ŉ huishouding se elektrisiteitsvoorsiening gemaak kan word, moet daar vasgestel word hoeveel krag die huishouding maandeliks gebruik, en hoeveel dit kos. Dit moet as maatstaf gebruik word waarteen alle opsies gemeet word.
Neem jou begroting, behoeftes en ligging van jou huis in ag. Die aantal en tipes alternatiewe energieopwekking-toestelle wat jy gaan aanskaf, hang uiteraard van jou behoeftes en begroting af. Aangesien heelparty van dié toestelle met sonkrag werk, is die ligging van jou huis ten opsigte van sonlig dikwels ŉ bepalende faktor.
Die krag van besparing. Dikwels kan gesinne hul afhanklikheid van Eskom verminder deur bloot krag te bespaar. Doeltreffende maniere waarop energie bespaar kan word, is byvoorbeeld deur die gebruik van LED-liggies en om jou huis te isoleer. Dit kan uiteindelik tot gevolg hê dat jy minder krag self hoef op te wek, of van die netwerk af hoef te koop.
Verhit water goedkoper. Waterverhittingstoestelle soos tradisionele geisers is een van die grootste elektrisiteitvrate. Die goeie nuus is dat dit redelik maklik met meer energiedoeltreffende opsies soos sonpanele vervang kan word.
Vir ŉ volledige uiteensetting van die verskillende alternatiewe energie-opwekkingstoestelle, sien die volledige selfhelpgids.
Dink net as die mense wat dit kan bekostig om hierdie panele te installeer, hoe beter sal dit wees vir mense wat dit nie kan bekostig.
Sonpanele? Wees maar verseker hier kom n item wat misdaad erg sal bevorder. Hier in Namibie stap sommiges kilometers die plase in om dit te steel. Sorg tog dat dit diefproef geinstaleer word.
Ek sien nie my kommentaar, het ek ‘n bietjie te naby aan die been gesny.
My man het sy huis in 1984 gekoop met ‘n solargeiser!! Maar ongeveer 2 jaar gelede het Ekurhuleni die bou van ‘n drie verdieping kantoorkompleks in ons woonbuurt (reg langs ons huis) goedgekeur!!! Nou werk ons solargeiser GLAD NIE gedurende die winter nie!! WAT HELP DIT??? (Ek sal ook graag wil weet HOE word die bou van ‘n kantoorkompleks in die middel van ‘n woonbuurt goedgekeur??)
Laat my dink aan die blond wat gebel is na ‘n jaar se agterstallige geld vir haar sonpanele. Kom die antwoord “Hallo, dis nou klaar betaal. Jul agent het gesê na ‘n jaar betaal dit vir hulself”